**ชื่อเรื่อง** การวิจัยและพัฒนาชุดฝึกทักษะการอ่านสำหรับเด็กที่มีความบกพร่อง

ทางการเรียนรู้ ระดับชั้นประถมศึกษาตอนต้น

**ผู้วิจัย** สมใจ บุญถึง  **ปริญญา** ค.ม. (วิจัยและประเมินผลการศึกษา)

**กรรมการที่ปรึกษา** อาจารย์ ดร.ปิยะธิดา ปัญญา ประธานกรรมการ

ผศ.ว่าที่ ร.ต.ดร.อรัญ ซุยกระเดื่อง กรรมการ

**มหาวิทยาลัยราชภัฏมหาสารคาม 2558**

**บทคัดย่อ**

การวิจัยครั้งนี้มีวัตถุประสงค์เพื่อ 1) ศึกษาสภาพปัญหาและแนวทางการพัฒนาทักษะการอ่านของนักเรียนที่มีความบกพร่องทางการเรียนรู้ 2) พัฒนาและหาประสิทธิภาพชุดฝึกทักษะการอ่านของนักเรียนที่มีความบกพร่องทางการเรียนรู้ 3) ทดลองใช้ชุดฝึกทักษะการอ่านของนักเรียนที่มีความบกพร่องทางการเรียนรู้ และ 4) ประเมินความพึงพอใจการใช้ชุดฝึกทักษะด้านการอ่านของนักเรียนที่มีความบกพร่องทางการเรียนรู้ กลุ่มตัวอย่างเป็นนักเรียนระดับชั้นประถมศึกษาตอนต้น ศูนย์การศึกษานอกระบบและการศึกษาตามอัธยาศัยอำเภอเมืองบึงกาฬ สังกัดสำนักงานการศึกษานอกระบบและการศึกษาตามอัธยาศัยจังหวัดบึงกาฬ ภาคเรียนที่ 1 ปีการศึกษา 2557 จำนวน 4 คน ซึ่งได้จากการคัดเลือกแบบเจาะจง (Purposive sampling) คือ ศึกษาจากนักเรียนที่มีลักษณะตรงตามวัตถุประสงค์ เครื่องมือที่ใช้ในการวิจัย มี 4 ชนิด ได้แก่

1) แบบสัมภาษณ์สภาพปัญหาและแนวทางการพัฒนาการจัดกิจกรรมการเรียนรู้ของครูผู้สอนวิชาภาษาไทย ระดับชั้นประถมศึกษาตอนต้น 2) แบบทดสอบวัดทักษะการอ่าน โดยใช้ชุดฝึกทักษะการอ่านสำหรับเด็กที่มีความบกพร่องทางการเรียนรู้ จำนวน 25 ข้อ และแบบทดสอบย่อย 4 ชุด ๆ ละ 10 ข้อ 3) แบบประเมินความพึงพอใจของนักเรียนที่มีต่อชุดฝึกทักษะการอ่านสำหรับเด็กที่มีความบกพร่องทางการเรียนรู้ จำนวน 17 ข้อ 4) ชุดฝึกทักษะการอ่านสำหรับเด็กที่มีความบกพร่องทางการเรียนรู้ จำนวน 4 ชุด และแผนจัดการเรียนรู้ จำนวน 10 แผน สถิติที่ใช้ในการวิเคราะห์ข้อมูล คือ ร้อยละ (%) ค่าเฉลี่ย () และส่วนเบี่ยงเบนมาตรฐาน (S.D.)

**ผลการวิจัยพบว่า**

1. การศึกษาสภาพปัญหาและแนวทางการพัฒนาทักษะการอ่านของนักเรียนที่มีความบกพร่องทางการเรียนรู้ พบว่าคำที่มีปัญหาด้านการอ่าน จำนวน 65 คำ นักเรียนอ่านไม่ออกอ่านไม่คล่องมากที่สุด คือการอ่านคำที่ไม่มีตัวสะกด คำที่มีตัวสะกดตรงตามมาตรา คิดเป็นร้อยละ 55.38 การอ่านพยัญชนะ สระ คิดเป็นร้อยละ 15.38 การอ่านคำควบกล้ำ อักษรนำ คิดเป็นร้อยละ 15.38 และการอ่านคำที่มีตัวสะกดไม่ตรงตามมาตรา คิดเป็นร้อยละ 13.85 และแนวทางพัฒนาแก้ไขปัญหา คือ วิธีการที่ครูควรใช้เพื่อแก้ไขหรือช่วยให้นักเรียนเกิดทักษะการอ่าน ได้แก่ การฝึกซ่อมเสริม การฝึกบ่อยๆ หรือฝึกทุกวัน โดยใช้รูปแบบการฝึกต่างๆ ที่คิดพัฒนาขึ้นด้วยตนเอง นอกจากนี้ครูต้องใช้ภาษาไทยให้ถูกต้องเพื่อเป็นแบบอย่างแก่นักเรียน ต้องสร้างบรรยากาศในชั้นเรียน สร้างแรงจูงใจให้นักเรียนสนใจ มีเจตคติที่ดีต่อการเรียนภาษาไทยและควรสร้างนวัตกรรมเพื่อใช้พัฒนาแก้ไขปัญหาด้านการอ่าน

2. การพัฒนาชุดฝึกทักษะการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น ที่พัฒนาขึ้นทั้ง 4 ชุด มีความเหมาะสมอยู่ในระดับมากที่สุด โดยมีค่าเฉลี่ย เท่ากับ 4.75 (**=** 4.75, S.D = 0.20) และประสิทธิภาพของชุดฝึกทักษะการอ่าน 72.50/89.60 ซึ่งสูงกว่าเกณฑ์ 60/60 ที่ตั้งไว้

3. ค่าดัชนีประสิทธิผลของการเรียนรู้ด้วยชุดฝึกทักษะการอ่านสำหรับเด็กที่มีความบกพร่องทางการเรียนรู้ ระดับชั้นประถมศึกษาตอนต้น มีค่าเท่ากับ 0.7692 นักเรียนมีความรู้เพิ่มขึ้นร้อยละ 76.92

4. นักเรียนชั้นประถมศึกษาตอนต้น ที่เรียนด้วยชุดฝึกทักษะการอ่านสำหรับเด็กที่มีความบกพร่องทางการเรียนรู้ กลุ่มสาระการเรียนภาษาไทย มีความพึงพอใจ โดยรวมอยู่ในระดับมากที่สุด มีค่าเฉลี่ย เท่ากับ 4.82 ( **=** 4.82, S.D = 0.26) และครูมีความพึงพอใจในการใช้ชุดฝึกทักษะการอ่านสำหรับเด็กที่มีความบกพร่องทางการเรียนรู้ โดยรวมมีความพึงพอใจมากที่สุด